直中書省
作者：韋承慶
朝代：唐

paragraphs: 清切鳳皇池，扶疎雞樹枝。
唯應集鸞鷺，何爲宿羈雌。
大造乾坤闢，深恩雨露垂。
昆蚑皆含養，駑駘亦驅馳。
木偶翻爲用，芝泥忽濫窺。
九思空自勉，五字本無施。
徒喜逢千載，何階荅二儀。
螢光向日盡，蚊力負山疲。
禁宇庭除闊，閑宵鐘箭移。
暗花臨戶發，殘月下簾欹。
白髮隨年改，丹心爲主披。
命將時共泰，言與行俱危。
寄謝巢由客，堯年正在斯。